Lê-jou-eier. Verbloem jou haarkleur. – 'n Skrywer se blok
Lê-jou-eier. Verbloem jou haarkleur.
Ek is so dankbaar vir nog 'n blogger uitdaging. Ek sukkel nou al lank om van my skrywersblok ontslae te raak en vorige uitdagings het ek gemis, want die lewe hardloop met mens weg. Dankie tog nou vir 'Lockdown'!
Ons uitdaging is: Verbloem jou haarkleur. Juis omdat ons almal se ware kleure nou gaan begin wys binne hierdie 21 dae terwyl ons met Jan tuisbly se karretjie ry.
Nou, vir my is dit nog nie werklik 'n verpligting om my hare te kleur nie. Nie dat dit 'n verpligting word nie, maar party mense hou meer van hul grys hare as ander.
Ek het so paar maande terug my eerste grys haar ontdek. Ek was oorstelp van vreugde! Ek kan nie wag om al my grys hare te laat uitgroei nie. Uiteindelik kry ek ook wysheid… Toe nou nie… Die grys haar het verdwyn. Seker maar uitgeval, want ek het 'n behoorlike bos krulle aan my en gooi ek meer hare af as ons kat wanneer die seisoen draai. Dit word ook nie minder nie hoor. Maar ek is dankbaar vir my bossiekop. Ek kan dit uitstryk of ek kan dit net was en dra. Albei maniere maak my gelukkig.
So paar jaar terug wou ek so graag ook grys hare gehad het. Daardie tyd toe die groot gryshare manie die wêreld getref het. Ek het al wat 'n haarkapster was gevra in ons dorp om dit vir my so te maak en niemand kon nie. Duisende rande later het ek maar die saak in eie hande geneem… Ek het grys kleur by die "Sjinees se winkel" gaan koop en op my blonde hare gesit. Dit was grys! Ek was so trots op my grys hare, maar dit het nie oral toegemaak nie en moes ek 'silver spray' gebruik vir die res… So het dit uitgekom op die ou end…
Eintlik nie sleg op hierdie foto nie, maar dit was meeste van die tyd blou of pers van die sproei. My man het nie veel gesê nie. Hy het soms maar net sy kop geskud en verby gekyk. 😄
Nou moet ons vir 21 dae tuis bly en het ek heel toevallig 'n ekstra boksie haarkleur… As ek dit kon aanstuur vir my blogger vriendin, https://christavanstaden.com/2020/03/23/onverwagte-verandering-van-kleur/ , dan sou ek beslis.
So as die nood druk en ek wil… Sal ek dit gebruik, maar eintlik wil ek weer die kleur laat uitgroei. Dalk sit ek op die draad oor hierdie kwessie. 😄 Tyd sal leer.
My children are not an inconvenience.
7 thoughts on "Lê-jou-eier. Verbloem jou haarkleur."
Maart 25, 2020 at 8:21 vm
Jou grys hare was mooi, maar ek is bly jy het weer jou mooi blonde hare. 😀
Maart 25, 2020 at 8:48 vm
Dit het baie mooi gelyk, maar natural is maar mooier….
Maart 25, 2020 at 9:23 vm
Dankie, jong, ek wag in spanning. Die kleur? Ek moet net waarsku, die kans is goed dat ek dit eers gaan kry as die virus uitgeroei is. Ons twee lande is nie bekend vir goeie posdiens nie …
Maart 25, 2020 at 9:36 vm
Jy's sowaar uniek deur grys hare te WIL hê. Die meeste vroue skop hierteen met alle mag en krag. Mooi foto.